V sezoni 2001 je dosegel dve zmagi in še tri uvrstitve na stopničke, kar mu je skupno prineslo tretje mesto v prvenstvu, kljub temu, da na zadnji dirki sezone v Monzi ni nastopil. Tega konca tedna je namreč na isti progi dobil priložnost prvič nastopiti za moštvo Prost v Formuli 1, potem ko se je Luciano Burti poškodoval v nesreči na predhodni dirki v Belgiji. Enge je tako do konca sezone 2001 nastopil na svojih edinih treh dirkah Formule 1 – Veliki nagradi Italije, kjer je zasedel dvanajsto mesto, Veliki nagradi ZDA, kjer je bil štirinajsti, in Veliki nagradi Japonske, kjer je odstopil. S tem je bil prvi Čeh, ki se je udeležil dirk v Formuli 1.